Administratorul mai multor bloguri care a fi publicat articole defăimătoare îndreptate în special împotriva unor judecători ce soluţionau dosare ale unor persoane publice a fost trimis în judecată de procurorii de la Parchetul de pe lângă Înalta Curte de Casaţie şi Justiţie care îl acuză de ultraj judiciar şi instigare publică, anunţă procurorii.

FOTO Agerpres

Procurorii Secţiei de urmărire penală şi criminalistică (SUPC) din Parchetul de pe lângă Înalta Curte de Casaţie şi Justiţie (PICCJ) l-au trimis în judecată pe Paul-Adrian Ballea pe care îl acuză de şapte fapte de instigare publică în formă continuată şi trei fapte de ultraj judiciar în formă continuată.

Procurorii susţin că, în cursul anului 2014, Ballea a postat pe mai multe bloguri texte scrise într-un limbaj extrem de ofensator, iar mesajele ar fi incitat la violenţă împotriva unor judecători.

Materialele lui Ballea veneau, spun procurorii, în contextul pronunţării de către magistraţi a unor hotărâri de condamnare pentru infracţiuni de corupţie şi evaziune fiscală a unor persoane publice din mediul politic şi sportiv din România.

Din probele pe care le-au strâns anchetatorii ar rezulta că bărbatul se documenta din diverse surse despre personalităţi din justiţie şi politică, precum şi din domeniul sportiv (în special fotbal), şi apoi folosea informaţiile pentru a publica texte pe diversele bloguri.

Anchetatorii notează că blogurile pe care le-a creat Ballea au fost în scop de intimidare şi instigare, acţiunile sale fiind de natură să afecteze activitatea de înfăptuire a justiţiei. Surse judiciare arată că adresele la care funcţionau respectivele bloguri au fost dezactivate.

Dosarul a fost trimis în instanţă la Judecătoria Ploieşti.